การเมืองออกฤทธิ์ 2 กองอสังหาริมทรัพย์มูลค่าลด
บริษัทหลักทรัพย์จัดการกองทุน (บลจ.) นครหลวงไทย ในฐานะผู้จัดการกองทุนรวมอสังหาริมทรัพย์สนามบินสมุย (SPF) และ กองทุนรวมสิทธิการเช่าอสังหาริมทรัพย์เออร์บานา (URBNPF) แจ้งว่า ทั้งสองกองทุนมีมูลค่าทรัพย์สินสุทธิลดลง
28 เม.ย. 2553

บริษัทหลักทรัพย์จัดการกองทุน (บลจ.) นครหลวงไทย ในฐานะผู้จัดการกองทุนรวมอสังหาริมทรัพย์สนามบินสมุย (SPF) และ กองทุนรวมสิทธิการเช่าอสังหาริมทรัพย์เออร์บานา (URBNPF) แจ้งว่า ทั้งสองกองทุนมีมูลค่าทรัพย์สินสุทธิลดลง
มูลค่าทรัพย์สินสุทธิของ SPF ลดลง 527.15 ล้านบาท หรือ 4.75% จากเดือนก่อน เนื่องจากผู้ประเมินราคาปรับลดสมมติฐานในการประเมินราคาทรัพย์สินลง เนื่องจากสถานการณ์ทางการเมืองที่ส่งผลกระทบต่อภาคการท่องเที่ยว ทำให้จำนวนนักท่องเที่ยวที่เดินทางเข้าประเทศไทยลดลง
ทั้งนี้ ผู้ประเมินราคาลดอัตราการเพิ่มขึ้นของจำนวนนักท่องเที่ยวลงจากเดิม 10% ต่อปี เป็น 5-8% ต่อปี และลดจำนวนประมาณการของเครื่องบินที่มี        มวลวิ่งขึ้นสูงสุดมากกว่า 2 หมื่นกิโลกรัม แต่ไม่เกิน 5 หมื่นกิโลกรัม หรือเครื่องบินประเภทที่มีความจุของที่นั่งผู้โดยสารตั้งแต่ 70 ที่นั่งขึ้นไปแต่ไม่ถึง 125 ที่นั่งที่ลงสู่สนามบินสมุย 
เมื่อวันที่ 31 มี.ค. 2553 กองทุน SPF มีมูลค่าทรัพย์สินสุทธิ 1.05 หมื่นล้านบาท และมูลค่าหน่วยลงทุน 11.1385 บาท
ขณะที่ มูลค่าทรัพย์สินสุทธิของ URBNPF ลดลง 155.07 ล้านบาท ลดลง 19.46% จากเดือนก่อน เนื่องจากสถานการณ์ทางการเมืองที่ส่งผลกระทบต่อภาคการท่องเที่ยว ที่ทำให้ผู้ประเมินราคาได้ปรับสมมติฐานที่ใช้ในการประเมินราคาทรัพย์สิน เพื่อให้สอดคล้องกับสถานการณ์ที่เปลี่ยนไป เช่นเดียวกัน 
เมื่อวันที่ 31 มี.ค. 2553 กองทุน URBNPF มีมูลค่าทรัพย์สินสุทธิ 641.74 ล้านบาท และมูลค่าหน่วยลงทุน 8.9130 บาท